
ABSTRACT


Cerinţele de bază ale normelor europene privind finanţarea serviciilor publice de radioteleviziune sunt următoarele:


- definirea clară şi precisă a misiunii serviciilor;


- încredinţarea corespunzătoare a mandatului de activitate a serviciilor respective şi supravegherea îndeplinirii sarcinilor;


- separarea conturilor comerciale de cele destinate activităţilor specifice unui serviciu public (în conformitate cu Directiva europeană privind transparenţa);


- limitarea fondurilor publice acordate posturilor publice şi crearea de mecanisme de control adecvate pentru respectarea regulilor de concurenţă;


- respectarea regulilor de piaţă specifice activităţilor comerciale privind serviciile publice de radiodifuziune.


Subvenţiile indirecte pentru presă sunt larg răspândite în statele membre ale Uniunii Europene. Cele mai întâlnite şi relevante măsuri sunt scutirile de taxe. În majoritatea ţărilor europene, presa beneficiază de o taxă pe valoarea adăugată redusă la vânzările de ziare şi reviste, în Belgia, Danemarca, Norvegia şi Marea Britanie aceste vânzări fiind scutite total de TVA.


Astfel, dacă taxa TVA normală din Austria este de 20%, pentru vânzările ziarelor taxa este redusă la jumătate. În Franţa, taxa TVA obişnuită este de 19,6%, dar cea pentru ziare este de doar 2,1%. Taxa pe valoarea adăugată în Germania pentru produsele media este de 7%, faţă de taxa generală de 19%. Chiar şi în ţările unde fiscalitatea este mai mică, TVA este mai redus pentru ziare şi reviste: Elveţia, de exemplu, având taxa TVA generală de 8%, iar cea pentru presă de 2,5%.


Alte instrumente pentru sprijinul indirect al media sunt tarifele reduse la telecomunicaţii, electricitate, hârtie şi transport, precum şi acordarea de subvenţii pentru agenţiile de ştiri, şcolile de jurnalism, cercetarea jurnalistică şi asociaţiile profesionale.


Majoritatea statelor membre ale Uniunii Europene sprijină, într-un fel sau altul, media audiovizuală, acest lucru fiind realizat pe baza unor criterii foarte clar definite. Astfel, în Austria, Franţa, Elveţia şi Marea Britanie, televiziunile şi radio-urile pot obţine fonduri de la stat pentru pregătirea şi formarea staţiilor locale.


AUSTRIA


Activităţile de emisie radio-tv şi cele ale mass-media scrisă sunt reglementate în principal de Legea federală privind presa şi media (Media Act), Legea federală privind radioteleviziunea austriacă (ORF Act) şi Legea federală privind stabilirea provizioanelor pentru televiziunile private.


Niciuna din legile federale de mai sus nu conţine dispoziţii privind funcţionarea lor în campaniile electorale/referendum-uri sau accesul la programe specifice organizate cu prilejul acestor evenimente
.


Legislaţia electorală nu prevede perioade de campanie gratuite sau acces gratuit la mass-media publice. 

Nu există menţiuni privind finanţarea mass-media, dar în Legea federală privind serviciile audio-vizuale se menţionează faptul că poate fi acceptată orice contribuţie/donaţie oferită de întreprinderi publice sau private sau de persoane fizice care nu sunt angajate în furnizarea de servicii mass-media, în domeniul audio-vizualului sau în producţia de opere audiovizuale, în activităţi de promovare a brand-ului, mărcilor, imaginilor sau produselor.


Mass-media scrisă aparţine societăţilor private, care beneficiază de o finanţare redusă din partea statului. În general, presa regională este dominată de investitori germani. În anul 2008, de exemplu, presa a avut alocată o sumă de 12,8 milioane de euro, în conformitate cu prevederile sistemului cadru de acordare de subvenţii: 4,5 milioane pentru programul de distribuire, 6,6 milioane contribuţii pentru diversitate regională şi 1,7 milioane de euro pentru şcolile de jurnalism şi alte proiecte speciale. Guvernul austriac nu ţine cont de faptul dacă un ziar este profitabil sau nu, acesta primeşte cota de subvenţie în momentul în care face o cerere în acest sens. 

BELGIA


În Belgia există un sistem de sprijin indirect pentru presa scrisă, privită ca întreg. Subvenţiile specifice sunt acordate de guvernele federale şi privesc în special sistemul de distribuire a presei şi plata taxelor poştale. Alte forme de sprijin privesc deplasarea gratuită a jurnaliştilor cu trenul şi autobuzul, ei beneficiind şi de o reducere semnificativă la biletele de avion pentru compania naţională belgiană. Cel mai important sprijin este procentul de TVA zero pentru presa scrisă, prevederea aplicându-se tuturor ziarelor şi revistelor cu un conţinut informativ pentru publicul larg care apar de cel puţin 50 de ori pe an.


Astfel de ajutoare se ridică, anual, la suma de 350 de milioane euro în Belgia, potrivit unei analize realizate în anul 2013 de casa de avocatură Sirius Legal, specializată în legislaţie media.


În Flandra, ajutoarele directe se ridică la aproximativ 1 milion de euro/an. În Regiunea capitalei Bruxelles, suma se ridică la circa 7 milioane de euro pe an. De menţionat este faptul că ajutoarele directe sunt acordate pentru proiecte specifice, precum sprijinul pentru ziarele din instituţiile de învăţământ, finanţarea şcolilor de investigaţii jurnalistice, subvenţii pentru organizaţiile profesionale ale jurnaliştilor, pentru investiţii specifice modernizării activităţii sau pentru arhivarea conţinutului jurnalistic. 


De asemenea, finanţările directe din audiovizual sunt acordate în anumite scopuri, foarte clar definite, care nu sunt gestionate în mod direct de managementul instituţiei. Astfel, fondurile ajung la programe de genul: calificarea jurnaliştilor, echipament tehnologic, subtitrarea programelor TV.


De remarcat este faptul că unele finanţări oferite organizaţiilor media de guvernul belgian sunt condiţionate de respectarea Codului etic belgian pentru jurnalişti, care îi obligă pe cei din urmă să respecte standarde media profesionale, corecte şi nepărtinitoare. 


Nu există prevederi privind excepţia de la plata costurilor sau rambursarea cheltuielilor efectuate de partidele politice cu mass-media în campaniile electorale. Statul acordă anumite facilităţi, cum ar fi scutirea de timbre fiscale pentru afişele electorale, tratament preferenţial pentru anumite forme de publicitate electorală, în special în ceea ce priveşte scrisorile expediate de candidaţi, dar şi în ceea ce priveşte emisiunile de radio şi televiziune.


În toate cele trei regiuni, guvernele regionale pot dispune alocarea de timp de antenă gratuit pe toate canalele publice, pentru partidele politice reprezentate în Parlament. 


Serviciul public de radiodifuziune RTBF a adoptat un plan de acţiune detaliat care prevede alocarea timp de antenă gratuit partidelor politice pe baza reprezentării lor parlamentare, partidele fără reprezentare primind un acces limitat în funcţie de numărul de candidaturi. 


BULGARIA

Partidele politice, coaliţiile, grupurile de coaliţii şi candidaţii independenţi plătesc pentru publicitate şi apariţiile în mass-media, dar există o formă de plată indirectă din fondurile publice, reprezentată prin oferirea de timp de antenă gratuit la posturile de televiziune şi de radio de stat, care începe cu 21 de zile înainte de data alegerilor
. Partidelor politice, coaliţiilor şi candidaţilor independenţi pentru Parlament le sunt alocate cel puţin trei dezbateri cu o durată de cel puţin trei ore pe posturile naţionale de radio şi televiziune. Reprezentanţii partidelor, coaliţiilor şi comitetelor de iniţiativă ale candidaţilor independenţi au dreptul la cel puţin o oră de dezbateri pe aceleaşi posturi. 


Alegerile prezidenţiale sunt, de asemenea, prevăzute cu timp gratuit de antenă (în egală măsură), sub forma dezbaterilor, pentru o emisiune de 90 de minute, o dată pe săptămână.


Potrivit prevederilor Legii privind radioul şi televiziunea, Consiliul de conducere al postului naţional de radio şi Consiliul de Administraţie al televiziunii naţionale trebuie să adopte proiectul de buget, ce cuprinde subvenţia de la bugetul de stat. Acest proiect este expediat Ministerului de finanţe care-l include în proiectul de Lege a bugetului de stat. 


Veniturile celor două instituţii sunt compuse din: 

- finanţarea din fonduri proprii; 

- subvenţia de la bugetul de stat; 

- veniturile din publicitate şi sponsorizare;    

- veniturile din activităţi suplimentare legate de programele de radio şi televiziune;    

-  donaţii; 

- dobânzi şi alte venituri legate de activităţile de radio şi televiziune.


Subvenţia de la bugetul de stat trebuie să acopere pregătirea, crearea şi distribuirea de programe naţionale şi regionale, valoarea ei fiind certificată de Consiliul de Miniştri.


CANADA


În perioada care începe la data confirmării candidaturilor şi până în ziua de dinaintea scrutinului, fiecare operator de reţea, sub rezerva regulamentului adoptat în temeiul Legii audiovizualului şi a condiţiilor de licenţă, trebuie să pună la dispoziţie timp gratuit de emisie partidelor înregistrate şi candidaţilor eligibili menţionaţi mai sus. Timpul de emisie determinat în conformitate cu prevederile legale este stabilit de operatorul postului respectiv, dacă nu implică un angajament de distribuţie aşa cum este definit în Legea audiovizualului
.


Timpul de emisie calculat de operatorul reţelei nu poate fi mai mic decât perioada pusă la dispoziţie la ultima campanie electorală, fiind calculate după cum urmează: - două minute pentru fiecare partid înregistrat, menţionat mai sus iar diferenţa rămasă din totalul prevăzut de lege, împărţită la numărul de candidaţi eligibili sau care au solicitat timp de emisie.


CROAŢIA


Potrivit prevederilor Legii privind media electronică, poate fi acceptată orice contribuţie/donaţie oferită de întreprinderi publice sau private sau de persoane fizice care nu sunt angajate în furnizarea de servicii mass-media, în domeniul audio-vizualului sau în producţia de opere audiovizuale, în activităţi de promovare a brand-ului, mărcilor, imaginilor sau produselor
.


Pe baza criteriilor prevăzute de lege, Consiliul pentru media electronică reglementează modul şi procedura de efectuare a unei licitaţii publice pentru co-finanţarea programelor audiovizuale de radio şi TV şi monitorizarea cheltuielilor utilizate pentru realizarea programelor respective. Lista beneficiarilor care au câştigat licitaţiile este publicată pe site-ul Consiliului pentru mass-media electronice.


Din anul 2002, 70% din fondurile necesare funcţionării radioteleviziunii de stat vin din taxele plătite de populaţie, 79 HRK/lună, pentru un singur aparat de recepţie.


Potrivit Legii electorale, în scopul de a respecta egalitatea de şanse a tuturor partidelor politice care au depus liste de candidaţi, acestea au posibilităţi egale de introducere a programelor politice şi de publicitate electorală în grilele de programe ale radioteleviziunii de stat. Parlamentul a adoptat în anul 2003 Regulamentul privind procedurile care trebuie aplicate de mass-media electronice de stat în timpul campaniei electorale. În conformitate cu prevederile acestuia, partidele politice pot beneficia de reduceri la plata materialelor audio-video care intră pe posturile publice de până la 50%. Preţurile şi reducerile aplicate în campania electorală sunt stabilite prin reglementările interne ale companiilor de radiodifuziune croate
.

CEHIA


În Cehia nu există un sistem dual al presei scrise, existând numai publicaţii private. Toate acestea sunt finanţate din veniturile proprii obţinute din activităţi comerciale şi din veniturile din publicitate.

Atât radioul, cât şi televiziunea naţională nu sunt subvenţionate de la bugetul de stat, neprimind niciun fel de subvenţii. Ambele societăţi contribuie la bugetul de stat.


Potrivit prevederilor Legii privind radioteleviziunea de stat, finanţarea acestor instituţii se obţine din următoarele surse:


- taxa de utilizare: TV - 100Kč = 3,4 €/lună, Radio 45Kč = 1,5 €/lună; 


- taxa de publicitate, care, totuşi, nu poate depăşi 1% din timpul de emisie/zi, în cazul televiziunii naţionale şi spoturi de 3 min/program, în cazul radioului naţional; 


- difuzarea de programe sponsorizate;

- vânzarea de drepturi de autor;

- vânzarea de servicii: închirierea de bunuri tehnice, alte spaţii;

- vânzare de articole de inventar.


Controlul public este realizat de Consiliile radioului şi televiziunii naţionale.


Partidele politice, mişcările şi coaliţiile sunt eligibile pentru finanţare publică indirectă, sub formă de timp de emisie gratuit şi spaţiu pentru afişare în perioada campaniei electorale (secţ.16, Legea nr. 247/1995 privind alegerile parlamentare). O perioadă de 14 ore, atât pentru radioul public, cât şi pentru televiziune, este distribuită în mod egal între partide, mişcări şi coaliţii. În plus, municipalităţile pot prevedea acordarea fără taxe a spaţiului pentru afişajul electoral, în condiţii egale, pentru toate formaţiunile.


DANEMARCA


Consiliul de administraţie elaborează bugetul anual necesar pentru activităţile societăţii de radio-televiziune, acesta fiind prezentat spre informare lor Culturii şi Parlamentului. Conturile instituţiei sunt auditate de către Auditorul General. Observaţiile auditorului sunt prezentate ministrului Culturii pentru aprobare şi, ulterior, prezentate Folketing-ului pentru informare.

Activităţile societăţii sunt finanţate prin utilizarea sumelor rezultate din cota aprobată din taxele de licenţă şi din veniturile obţinute din vânzarea de programe şi alte servicii, subvenţii, dividende, etc. Societatea nu primeşte venituri din publicitate şi alte activităţi desfăşurate pe Internet.

Sponsorizarea reprezintă orice contribuţie, directă sau indirectă, oferită pentru finanţarea programelor de radio sau de televiziune, inclusiv paginile de teletext, de către o persoană fizică sau juridică care nu este angajată în difuzarea sau producţia de programe de radio sau de televiziune sau alte servicii media audiovizuale, filme, fonograme, etc, cu scopul de a promovarea numele, marca (logo-ul), imaginea sau alte activităţi specifice.

Programele sponsorizate trebuie să fie clar identificabile, trebuind să conţină, la început sau la sfârşit, numele sponsorului, marca (logo-ul) sau un alt simbol, inclusiv o trimitere la semnul distinctiv al sponsorului.


În ceea ce priveşte finanţarea publică indirectă a partidelor implicate în campaniile electorale, radiodifuziunea daneză oferă accesul liber pentru difuzarea publică a programelor candidaţilor. Toate partidele politice înregistrate au acces egal, gratuit, la programele de la radio-tv electorale. 

ESTONIA

În termen de două săptămâni de la adoptarea bugetului de stat de către Riigikogu, Consiliul de administraţie al Audiovizualului pregăteşte bugetul Societăţii naţionale de radiodifuziune, care include toate veniturile, cheltuielile şi tranzacţiile financiare pentru următorul exerciţiu financiar. Bugetul trebuie să fie pregătit cu ajutorul metodei acumulării şi trebuie să conţină un plan de rulaj de numerar pentru exerciţiul financiar din următorii patru ani
.

În cazul alegerilor parlamentare sau de alt tip, publicitatea partidelor politice, coaliţiilor electorale şi a candidaţilor independenţi sunt exceptate de la plata taxelor de publicitate, care sunt stabilite de consiliile administraţiei locale, acestea fiind plătite de la  buget. 

FINLANDA


Compania de radioteleviziune este finanţată din taxele colectate de autorităţile fiscale. Taxa plătită de o gospodărie/an este de 252,25 euro, indiferent de numărul de aparate deţinute. 

A doua taxă priveşte activitatea propriu zisă a celor două societăţi. Taxa plătită de o persoană juridică (de exemplu, societăţile cu răspundere limitată sau unele agricole) va fi de 350 de euro, în cazul în care afacerea sau veniturile agricole depăşesc suma de 400.000 euro. În cazul în care veniturile depăşesc 1 milion de euro, taxa va fi de 700 euro. Pentru persoanele fizice, taxa este de 0,68% din venitul net, dar nu mai mare de 140 de euro/an. Aceşti bani sunt direcţionaţi într-un cont special al societăţilor de radio şi televiziune şi sunt utilizaţi finanţarea serviciilor publice oferite şi pentru îmbunătăţirea activităţii. Suma este specificată pentru fiecare contribuabil şi nu este legată de dreptul de proprietate/deţinere a unui televizor/radio.

Campania electorală nu este gratuită pentru niciun fel de formaţiune politică. Partidele trebuie să raporteze costurile totale ale campaniei electorale, în detaliu pentru costurile de publicitate electorală pentru ziare, reviste, alte materiale tipărite, radio, televiziune, reţele de calculatoare şi alte surse media, precum şi pentru mitingurile de promovare.


FRANŢA


Fondurile strategice pentru dezvoltarea presei sunt utilizate pentru dezvoltarea site-urilor on-line de ştiri, agenţiile de presă, cotidiene sau publicaţii săptămânale de informare politică şi generale sau de sport. Se au în vedere:


• proiecte inovatoare în ceea ce priveşte modernizarea industrială sau dezvoltarea digitală;

• acţiuni în ţările francofone unde puterea de cumpărare e redusă sau penetrarea Internetului este încă scăzută.

• modernizarea chioşcurilor de distribuţie a presei (max 30 m²). Sumele alocate reprezintă - 40% din cheltuielile pentru modernizarea spaţiului de retail, un maxim de 5.600 de euro; - 80% din cheltuielile IT, cu o limită de 4.500 euro.


• sprijinirea distribuţiei. 


Editorii presei scrise, de nivel naţional, de informaţii politice şi generale, pot obţine subvenţii în următoarele situaţii:


- ziare care apar de cel puţin 5 ori pe săptămână şi se bucură de certificatul de înregistrare eliberat de Comitetul comun al publicaţiilor şi agenţiilor de ştiri;

- publicaţii săptămânale tipărite pe hârtie de ziar reciclabilă pe cel puţin 90% din suprafaţa lor, preţul de vânzare fiind comparabil cu cel al ziarelor naţionale.


Subvenţia se calculează în funcţie de numărul de exemplare vândute.

Pentru a asigura pluralismul presei în limba franceză, statul acordă un ajutor financiar pentru editorii de ziare, astfel:


▪ ziare naţionale cu resurse de publicitate mici, care sunt publicate de cel puţin 5 ori pe săptămână şi au un tiraj de până la 250.000 de exemplare, dacă veniturile din publicitate nu depăşesc 25% din veniturile totale;


▪ ziare regionale cu resurse mici, de informaţii generale locale, care apar de cel puţin 5 ori pe săptămână, dacă veniturile din publicitate sunt cuprinse între 5% şi 15% din totalul veniturilor;

▪ presa regională săptămânală (care pot fi publicate într-o limbă regională utilizată în Franţa), de informaţii politice şi generale locale, dacă au un număr minim de 50 de apariţii/an.


Presa scrisă are două cote reduse de TVA:


- 2,1% din vânzările de ziare, inclusiv serviciile de ştiri on-line, care deţin certificatul de înregistrare (sau 1,5% în Guadelupa, Martinica şi Réunion)


- 10% pentru compoziţie şi tipărirea de reviste,


- 10% pentru transmiterea informaţiilor de către agenţiile de presă.


În cazul campaniilor electorale, cheltuielile candidaţilor care au obţinut cel puţin 5% din voturi (3% la alegerile pentru Parlamentul European), sunt rambursate de către stat (costul prezentărilor, tipărirea buletinelor de vot, afişe şi pliante, postere). Pentru calculul sumelor rambursate se ia în considerare, în primul rând, un număr maxim de documente stabilit de către Comitetul de Propagandă, iar în al doilea rând, taxele de imprimare şi afişare maxime stabilite prin ordin al Prefectului. Finanţarea indirectă poate lua diferite forme, în special în ceea ce priveşte deductibilitatea donaţiilor, a sumelor plătite pentru timpii de emisie în programele radio-tv sau pentru publicarea materialelor în presa scrisă. 


GERMANIA

Toate serviciile mass-media sunt finanţate în principal din taxele de licenţă plătite de fiecare gospodărie. Posturile de televiziune şi de radio publice cheltuiesc  aproximativ 60% din suma de 10 miliarde de euro/an obţinută din drepturile de difuzare, ceea ce face ca sistemul de radioteleviziune publică din Germania să fie cel mai scump din lume. Posturile radio-tv private nu primesc subvenţii.


Cerinţele financiare ale serviciului public de radiodifuziune trebuie să fie verificate în mod regulat de către o Comisie independentă desemnată să revizuiască cerinţele financiare ale corporaţiilor de radiodifuziune (KEF) pe baza estimărilor societăţilor ARD, ZDF şi a corporaţiei publice „Deutschlandradio”.


Cerinţele financiare sunt revizuite pe baza următoarelor criterii:


1. competitivitatea programelor de radio şi televiziune existente, precum şi a programelor de televiziune cu licenţă;


2. apariţia a noi posturi de radio şi televiziune care respectă legislaţia landului respectiv, accesul acestor posturi la noua tehnologie de difuzare utilizată de posturile cu experienţă, dezvoltarea unor noi forme de difuzare;


3. limitarea tendinţei de creştere a costurilor în domeniul mass-media, în general;

4. analiza situaţiei veniturilor obţinute din taxele de licenţă, publicitate sau alte surse.
            Normele statutare ale societăţilor publice de radiodifuziune asigură dreptul partidelor de a primi timpi de antenă gratuiţi înaintea alegerilor electorale pentru Bundestag şi pentru Parlamentul European, iar în cazul staţiilor regionale de emisie, înainte de alegerile pentru landuri. Indiferent de tipul alegerilor, costurile de producţie trebuie să fie suportate de către partide.

         Timpul media este alocat în mod egal şi proporţional, în funcţie de numărul de locuri obţinute la alegerile anterioare. Potrivit Curţii Constituţionale, egalitatea de şanse implică faptul că tuturor partidele ce candidează pentru un anumit tip de alegeri li se alocă timp în mass-media. 
            Legislaţia mass-media din Germania se ghidează după principiul general al federalismului şi este de competenţa landurilor, dar sunt corelate între ele.

GRECIA


Art.15 din Constituţia elenă prevede, printre altele, că radioul şi televiziunea publică se află sub controlul direct al statului. Controlul şi impunerea sancţiunilor administrative ţin de competenţa exclusivă a NCRTV, care este o autoritate independentă, potrivit prevederilor legale.

            Legea 1092/1938 prevede o serie de privilegii pentru reprezentanţii mass-media cum ar fi: reduceri la facturile telefonice şi la tarifele poştale. 
            Legea 2644/1998 reglementează serviciile de radio şi televiziune pe baza unui abonament de transmisiune analogică sau digitală terestră. 
           Posturile publice şi private de radio şi televiziune sunt obligate să acorde spaţiu de emisie partidelor politice pentru prezentarea poziţiilor sau a programelor de guvernare. Spaţiul este alocat părţilor în mod proporţional, în conformitate cu prevederile Declaraţiei ministeriale comune, publicată în Monitorul Oficial, iar această activitate nu este supusă impozitării. Partidelor care s-au înscris în alegeri dar nu sunt reprezentate în Parlament, li se alocă un spaţiu minim de emisie, conform prevederilor Legii nr. 3023/2002).

ITALIA
Legea 416/1981 privind disciplina şi subvenţiile financiare alocate industriei presei scrise a introdus - în afară de primele măsuri de concurenţă în sistemul de presă - unele măsuri de sprijin financiar pentru acest sector al mass-media: stimulente financiare pentru investiţiile de capital, împrumuturi, subvenţii şi facilităţi pentru cheltuielile poştale. Criteriile de sprijin financiar au fost ulterior modificate prin Legea 250/1990 privind subvenţiile pentru industria de publicare a cotidienelor şi periodicelor, cotele alocate crescând semnificativ. În următorii ani, legile ulterioare au modificat cuantumul subvenţiilor, ajungându-se la o creştere semnificativă până în anul 2007, presa scrisă italiană fiind, probabil, la acea dată, cea mai puternică industrie subvenţionată din Europa. Cu toate acestea, la sfârşitul acelui deceniu, aceste subvenţii au fost reduse substanţial, în special datorită crizei economico-financiare.
Posturile de radio şi televiziune cu programe politice sunt obligate prin lege
 să permită participarea gratuită a politicienilor pe perioada campaniei electorale şi în cazul referendum-urilor. Legea nr.28/2000 reglementează situaţia în care toate posturile ce furnizează „comunicări politice” (prezentarea de programe electorale, mese rotunde, dezbateri, interviuri) trebuie să ofere acces egal tuturor subiecţilor politici, conform principiului accesului egal la timpul de emisie. 

MAREA BRITANIE


Posturile de stat sunt finanţate, în principal, din taxele de licenţă, astfel încât BBC-ul de exemplu, a fost în măsură să-şi păstreze independenţa şi să fie acceptat de public, fiind văzut ca o parte a patrimoniului cultural britanic.  

În Marea Britanie funcţionează şi o comunitate a radiodifuzorilor mici, ceea ce implică existenţa a 228 de staţii cu licenţe de emisie FM (autorizate de OFCOM). Posturile de radio comunitare acoperă de obicei o zonă geografică mică, cu o rază de acoperire de până la 5 km şi funcţionează ca societăţi non-profit. Ele pot satisface comunităţi întregi care au diferite domenii de interes, grupuri etnice, grupuri de vârstă sau grupuri de interese, ele asigurând şi finanţarea staţiilor de emisie respective.


Partidele şi candidaţii care se prezintă în alegeri nu trebuie să plătească pentru timpul de emisie. Ca regulă generală, emisiunile partidelor politice sunt disponibile pentru toate formaţiunile care au candidaţi pentru cel puţin o şesime din locurile Parlamentului. Fondurile publice alocate partidelor în campaniile electorale au un cuantum redus şi trebuie folosite doar în cazurile prevăzute de lege
.


POLONIA


La începutul anilor `90, sistemul de radioteleviziune polonez a fost reformat în conformitate cu modelele vest-europene. Piaţa media joacă un rol important în politicile aplicate de societăţile de radio şi televiziune, finanţarea acestor posturi depinzând foarte mult de publicitate, taxele de licenţă acoperind doar un mic procent din cheltuieli
.


Potrivit prevederilor legale, Comisia electorală are dreptul la libera difuzare a programelor electorale în programele de radio şi televiziune ale posturile publice
: 

- la nivel naţional - în cazul în care a înregistrat liste de candidaţi în cel puţin jumătate din circumscripţiile electorale ale ţării; 

- la nivel regional - în cazul în care a înregistrat candidaţi în cel puţin un district al unui voievodat.


Difuzarea gratuită a programelor electorale se realizează astfel:


- programele naţionale - 15 ore pentru televiziunea naţională, perioadele variind pentru celelalte posturi naţionale;


- în cadrul programelor regionale - 10 ore televiziunea poloneză şi 15 ore pentru radioul public.


SPANIA

            Transmisiunile radio sunt reglementate prin legi specifice care stabilesc conţinutul şi programele lor, acestea reprezentând transpuneri ale directivelor europene în domeniu. Nu există legi de funcţionare sau finanţare pentru presa scrisă, fiind adoptată în anul 2002 o singură lege ce reglementează conţinutul media furnizat prin Internet.
            Ziarele şi revistele nu primesc subvenţii, cu excepţia unor publicaţii scrise în limbile minorităţilor. TVA-ul perceput pentru aceste publicaţii este de 16%, la fel ca la orice alt produs de consum. Televiziunea digitală are TVA redus de 7% de la 1 ianuarie 2006.
           Televiziunea publică are obligaţia de a oferi spaţiu gratuit partidelor, care este împărţit între toţi actorii politici în conformitate cu o formulă bazată pe numărul de voturi şi de mandate obţinute de fiecare partid în alegerile parlamentare precedente. Dacă un partid nu a candidat sau nu a obţinut un mandat în ultimele alegeri, acesta are dreptul la zece minute de spaţiu de emisie. În plus, faţă de timpul liber pentru publicitate, televiziunea publică oferă timp de emisie partidelor politice în programele de ştiri şi de informare, inclusiv acesta fiind alocat pe baza rezultatelor anterioare din alegerile electorale.
            Finanţarea indirectă a campaniilor electorale se face prin oferirea timpilor de antenă gratuiţi, în emisiunile audiovizuale publice în timpul campaniilor electorale.


SUEDIA


În cadrul politicii active a statului în domeniul presei scrise, subvenţiile sunt alocate ziarelor fără resurse deosebite, încă de la începutul anilor ]70. În prezent sunt în jur de 80 de cotidiene care primesc subvenţii operaţionale (în 2009 s-au acordat aproximativ 435 milioane SEK). 
Scopul principal al subvenţiilor este acela de a sprijini firmele fără un potenţial economic deosebit, care pot avea probleme pe pieţele competitive. Sistemul de subvenţionare a creat de la început controverse intense, dar astăzi aceste sume reprezintă doar 3% din veniturile totale ale presei suedeze, cuantumul lor fiind important doar pentru publicaţiile deţinute de persoane fizice individuale şi nu pentru marile concerne. 
Subvenţiile se bazează pe reguli generale şi nu fac obiectul unor decizii politice. Există, de asemenea unele beneficii indirecte pentru toate ziarele, de exemplu, reducerea TVA-ului (6% în loc de TVA-ul general de 25%), precum şi o subvenţie generală acordată pentru operaţiunea de distribuţie a presei. 

SLOVENIA


Guvernul Republicii Slovenia prevede fondurile bugetare pentru finanţarea mass-media de către Ministerul Culturii cu scopul de a asigura pluralitatea şi democraţia mass-media şi a libertăţii de exprimare
.

 
În sfera de aplicare a acestor fonduri bugetare pentru mass-media se asigură fonduri pentru următoarele aspecte:


- asigurarea pluralităţii şi democraţiei pentru toate materialele media pe suport de hârtie;


- programele şi serviciile oferite de posturile de radio şi televiziune, precum şi publicaţiile electronice;


- dezvoltarea şi co-finanţarea programelor şi serviciilor oferite de posturile de radio şi televiziune, care au statut de posturi regionale, locale, studenţeşti, non-profit, etc. 


O cotă de 3% din taxa de licenţă a RTV Slovenija, colectată în anul precedent, se alocă pentru dezvoltarea programelor de radio şi televiziune, a serviciilor de programe ale posturilor de radio regionale, locale, studenţeşti, etc.  


Programele mass-media vor fi co-finanţate din bugetul alocat ministerului pentru punerea în aplicare a obiectivelor mass-media. În acest scop, Guvernul Republicii Slovenia adoptă un decret de stabilire a metodelor, procedurilor, condiţiilor şi criteriile de executare a ofertelor publice periodice pentru co-finanţarea proiectelor, în conformitate cu prevederile legale.


Posturile care au obţinut fonduri printr-o licitaţie publică pentru co-finanţarea proiectelor şi nu au îndeplinit condiţiile definite în ofertă, vor fi obligate să restituie fondurile primite.


Potrivit prevederilor art.6, alin.1 al Legii privind campaniile electorale şi referendumul, mass-media trebuie să stabilească şi să publice, cu cel puţin 45 de zile înainte de ziua alegerilor sau cu 25 de zile înainte de ziua referendum-ului, normele (domeniul de aplicare, condiţiile şi metodele de calcul) pentru utilizarea timpului de emisie şi spaţiului de ziar pentru prezentarea candidaţilor, partidelor politice şi programele lor sau prezentarea de opinii cu privire la referendum. 


În timpul campaniei alegerilor, Radioteleviziunea slovenă trebuie să prevadă timpul alocat candidaţilor sau specialiştilor cu opinii cu privire la chestiunea referendumului în conformitate cu dispoziţiile legale.

STATELE UNITE
Finanţarea posturilor de radiodifuziune publică se realizează din contribuţiile voluntare ale cetăţenilor, din partea întreprinderilor care asigură desfăşurarea operaţiunilor specifice mass-media, din partea fundaţiilor private, instituţiilor de cultură, de învăţământ, o parte din această sumă fiind alocată şi din surse federale, de stat.

Prin actele normative adoptate, sistemul public de radiodifuziune trebuie să echilibreze nevoia de a genera venituri din publicitate cu necesitatea de a menţine un serviciu necomercial, echidistant. Acest model a permis radiourilor publice să obţină un nivel ridicat de încredere din partea cetăţenilor.

Finanţarea radiodifuziunii publice priveşte, în special, posturile locale ce transmit fluxuri de ştiri, investiţiile federale vizând comunităţile locale. 

Potrivit Public Broadcasting Act
, Corporaţia pentru emisia publică gestionează un fond de finanţare al activităţilor de acest tip. De exemplu, 6% din aceste sume sunt disponibile pentru cheltuielile suportate de Corporaţie vizând costurile legate de sateliţii de telecomunicaţii, plata redevenţelor pentru programe şi alte taxe, costurile de facilităţi de interconectare, asistenţă pentru staţiile care difuzează programe în alte limbi decât limba engleză, asistenţă în furnizarea de programe de formare accesibile pentru angajaţii staţiilor radio-tv publice, pentru proiecte şi activităţi de dezvoltare, licenţe, etc.

Un alt procent din aceste sume poate fi utilizat de Corporaţie pentru subvenţionarea producţiei de programe de televiziune publice sau de radio ale producătorilor independenţi, entităţile de producţie ale staţiilor, producătorii de programe educaţionale pentru copii, producătorii de programe care se adresează nevoilor şi intereselor minorităţilor, precum şi pentru achiziţionarea de astfel de programe de către entităţile publice de telecomunicaţii. 

